VallsDiari.cat | Comencen les obres de millora de les voreres de la carretera del Pla
Comencen les obres de millora de les voreres de la carretera del Pla
En una primera fase s'actuarà a la zona dels barris Alt Camp, Miramar i Nou Miramar
En total, es renovaran 880 metres de vorera d'aquesta entrada a la ciutat. | Valls.cat
L'Ajuntament de Valls ha iniciat aquesta setmana les obres de millora de diversos trams de voreres de l'entrada a Valls per la carretera del Pla. En la primera fase, les obres s'han iniciat en el tram de vorera que dóna als barris Alt Camp, Miramar i Nou Miramar d'un projecte que, un cop es completi, permetrà la millora de les voreres des de la plaça del Cementiri fins a la rotonda de la variant de l'N-240. La regidora d'Actuacions Públiques i Urbanisme, Judit Fàbregas, ha visitat les obres que suposaran una inversió de 131.000 euros i que, a més de les voreres, contempla també la modernització integral de l'enllumenat, amb 48 nous punts de llum.
En total, es renovaran 880 metres de vorera d'aquesta entrada a la ciutat. Amb l'execució de les obres, es complementa així la millora integral de l'accés a Valls per la carretera del Pla que ja es va iniciar l'any 2015 amb la construcció, per part de la Generalitat, del nou passeig d'entrada, amb una inversió de 468.000 euros.
#CARRERTERA DEL PLA #VALLS